Helle Sjelle (KF), 2004-02-24:
Det er derfor klart, at vi har et stort politisk ansvar for at sikre, at folkeskolen er indrettet på en måde, så eleverne er rustede til fremtidens udfordringer.
Det er vores klippefaste overbevisning, at en skole indrettet efter de principper er det, der gavner og udvikler flest muligt elever til det bedst mulige niveau af færdigheder og den størst mulige tilfredshed med deres skolegang.
I Det Konservative Folkeparti så vi gerne, at der blev flere prøvefag i folkeskolen, og derfor er vi også glade for, at der nu er et flertal for at gøre geografi til et prøvefag.
Sådan har det ikke været hele tiden.
Jeg finder det i grunden meget ærgerligt, at stemningen først vendte, da en enkelt tilfældig undersøgelse i en avis viste, at det stod galt til.
Lovgivning på baggrund af enkeltsager er sjældent nogen god idé, men vi må altså erkende, at nogle gange er enkeltsagerne det, der skal til for at fremme de gode ideer.
Jeg vil ikke lægge skjul på, at i Det Konservative Folkeparti lægger vi meget vægt på, at Undervisningsministeriet generelt har god indsigt i det faglige niveau i folkeskolen. Derudover vil jeg også gerne understrege, at vi naturligvis er tilhængere af, at vi styrker de naturvidenskabelige fag, men vi mener også, at de samfundsvidenskabelige og humanistiske fag spiller en væsentlig rolle.
Med det her forslag får undervisningsministeren også mulighed for at fastsætte regler om, hvilken procedure skolerne skal følge forud for imødekommelse af anmodning om fritagelse for undervisning i kristendom.
Forslaget ændrer ikke de bestående muligheder for at blive fritaget for undervisning i faget, men jeg synes, det er en pragmatisk og hensigtsmæssig model, at man kan forestille sig en vejledning fra skolerne til de forældre, der beder om fritagelse for faget.
Her skal skolerne i princippet betone, at faget ikke er et forkyndende fag og altså ikke har som formål at pådutte hverken elever eller deres forældre den kristne tro.
At tilegne sig viden om det kristne værdigrundlag, som det danske samfund nu engang er indrettet efter, ser vi som en væsentlig del af skolegangen.
Også det er med til at give den fælles referenceramme, som er og skal være en af grundstenene i vores samfund.
Jeg vil ikke lægge skjul på, at vi i Det Konservative Folkeparti helst ville have afskaffet muligheden for fritagelse for faget, men vi må erkende, at det er der simpelt hen ikke flertal for på nuværende tidspunkt. Lovforslaget indeholder også en bestemmelse om, at undervisningsministeren får bemyndigelse til at fastsætte regler om registrering af elevers fravær fra undervisningen samt regler for, hvordan fraværet skal håndteres.
Formålet er at sikre, at alle elever får det maksimale faglige og sociale udbytte af undervisningen.
Vi er helt indforstået med ens retningslinjer for registrering m.v. af elevernes fravær.
Vi tror, at det simpelt hen øger opmærksomheden på den enkelte elevs fraværsmønster, så årsagen til elevens fravær fra undervisningen hurtigst muligt kan afdækkes.
På den måde kan der hurtigt iværksættes initiativer, herunder en sygeundervisning, som kan afhjælpe vanskeligheder ved genoptagelse af en normal skolegang. Der må simpelt hen stå respekt om det at gå i skole, og eleverne må ikke opleve, at fravær i et større omfang behandles med et ligegyldigt skuldertræk.
Hvis det virkelig er ligegyldigt, om eleverne er til stede eller ej, kan man frygte, at der er noget galt med det, der foregår i klassen.
Endelig giver lovforslaget mulighed for, at der foruden den eksisterende mulighed for at tilbyde madordninger med helt eller delvis tilskud kan etableres madordninger i folkeskolen med fuld forældrebetaling.
Det vil efter vores opfattelse være et værdifuldt servicetilbud til mange børnefamilier, uden at etableringen af madordningen belaster den kommunale økonomi.
Vi synes, det er en god idé.
Målet må være, at børnene får en sund og god skolemad, og hvis der er skoler, der netop ønsker og kan tilbyde kvalitetskost til elever i en helt frivillig ordning, bør de naturligvis ikke hindres i at få omkostningerne dækket direkte af forbrugerne.
Vi ser de her foreslåede væsentlige lovændringer som gode tiltag i bestræbelserne på at sikre de bedst mulige faglige og arbejdsmæssige rammer for vores folkeskole, og derfor støtter vi forslaget.